钦定古今图书集成/明伦汇编/家范典/第046卷 > 《增韵》 > 《丧服小记》
## 钦定古今图书集成/明伦汇编/家范典/第046卷 > 《增韵》 > 《丧服小记》

“庶子不祭祖”者，明其宗也。

〈陈注〉此据适士立二庙，祭祢及祖。今兄弟二人，一适一庶，俱为适士，其适子之为适士者，固祭祖及祢矣。其庶子虽适士，止得立祢庙，不得立祖庙。而祭祖者，明其宗有所在也。〈大全〉严陵方氏曰：“适士二庙，则有祖庙矣；官师一庙，则有祢庙而已。此言‘庶子不祭祖’者，言适士家也。下言‘庶子不祭祢’者，言官师之家也。夫立宗所以重本，适子，本也；庶子，支也。其不祭也，虽祖之不同，至于明其宗之义则一而已。其曰‘不祭祖，则祢客祭之也’。”

“庶子不为长子斩”，不继祖与祢故也。

〈陈注〉“庶子不得为长子服斩衰三年”者，以己非继祖之宗，又非继祢之宗，则长子非正统故也。

庶子不祭殇与无后者，殇与无后者从祖祔食。

〈陈注〉长、中、下殇，盖未成人而死者也。无后者，谓成人未昏，或已娶无子而死者也。庶子所以不得祭此二者，以己是父之庶子，不得立父庙，故不得自祭其殇子也。若己是祖之庶孙，不得立祖庙，故无后之兄弟，己亦不得祭之也。祖庙在宗子之家，此殇与此无后者，当祭祖之时，亦与祭于祖庙也，故曰“从祖祔食。”〈大全〉金华应氏曰：“殇与无后者皆庶子之子也。殇者幼而未成人，无后者长而未有子。郑氏以殇为己之子而系于父之庶；以无后为兄弟而系于祖之庶。盖以殇惟适可祭，今适子之下又有

无后者不应更祭，故指此为兄弟而言之。夫所谓殇与“无后” 者，包罗其义云尔，非谓庶子之子，其适与庶皆死也。适子或殇而死，或无后而死，皆从祖而祭于宗子之家，故谓之“从祖祔食。”

“庶子不祭祢”者，明其宗也。

〈陈注〉庶子不得立祢庙，故不得祭祢。所以然者，明主祭在宗子，庙必在宗子之家也。庶子虽贵，止得供具牲物，而宗子主其礼也。上文言“庶子不祭祖”，是犹得立祢庙，以其为适士也。此言“不祭祢”，以此庶子非适士，或未仕，故不得立庙以祭祢也。

又

大夫降其庶子，其孙不降其父。

〈陈注〉大夫为庶子服大功，而庶子之子则为父三年也。“大夫不服其妾”，故妾子为其母大功。〈大全〉严陵方氏曰：“庶子之子不降庶子以尊可以降卑，卑不可以降尊也。”

又

“为慈母后者”，为庶母可也，为祖庶母可也。

〈陈注〉《传》曰：妾之无子者，妾子之无母者，父命之为子母，此谓为慈母后者也。若庶母尝有子而子已死，命他妾之子为其后，故云为庶母可也。若父之妾有子而子死，巳命己之妾子后之亦可，故云“为祖庶母可也。”石梁王氏曰：“为慈母后者，为庶母，为祖庶母后，皆可。”谓既是妾子，此三母皆妾，皆可以妾生之子为后。

又

慈母与妾母，不世祭也。

〈陈注〉“不世祭”者，谓子祭之而孙不祭也。

又

庶子在父之室，则为其母不禫。

〈陈注〉此言“不命之士，父子同宫”者。

庶子不以杖即位。

〈陈注〉此言适庶俱有父母之丧者，适子得执杖进阼阶哭位，庶子至中门外则去之矣。

父不主庶子之丧，则孙以杖即位可也。

〈陈注〉父主适子丧，故适子之子不得以杖即位，避祖之尊故然，非厌之也。今父既不主庶子之丧，故庶子之子得以杖即位，祖不厌孙，孙得伸也。父皆厌子，故舅主适妇丧，而适子不杖。大夫不服贱妾，故妾子亦以厌而降服，以服其母。祖虽尊贵，不厌其孙，故大夫降庶子，而孙不降其父也。

“父在，庶子为妻”，以杖即位可也。

〈陈注〉舅主适妇，故适子不得杖。舅不主庶妇，故庶子为妻可以杖即位。此以即位言者，盖庶子厌于父母，虽有杖，不得特以即位，故明言之也。

又

“妾无妾祖姑”者，易牲而祔于女君可也。

〈陈注〉“妾常祔于妾祖姑。”上章言“亡则中一以上而祔”，是祔高祖之妾。今又无高祖妾，则当易妾之牲，而祔于适祖姑。“女君”，谓适祖姑也。

又

父不为众子次于外。

〈陈注〉适长子死，父为之居丧，次于中门外。“庶子否。”

又

适妇不为舅姑后者，则姑为之小功。

〈陈注〉《礼》：舅姑为适妇大功，为庶妇小功。今此言“不为后”者，以其夫有废疾，或他故不可传重，或死而无子不受重者，故舅姑以庶妇之服服之也。〈大全〉山阴陆氏曰：“著为舅后者，姑为之大功，非情有厚薄，以传重也。”